laion/Wikipedia-Exotic huggingface dataset:
יחסי טונגה–יפן

היחסים הדיפלומטיים בין טונגה ליפן מתקיימים באופן רשמי החל מיולי 1970. יפן היא התורמת המובילה של טונגה בתחום הסיוע הטכני. הממשלה היפנית מתארת את יחסיה עם טונגה כ"מצוינים", וקובעת כי "המשפחה הקיסרית של יפן והמשפחה המלכותית של טונגה פיתחו יחסים חמים ואישיים לאורך השנים". ליפן יש שגרירות בנוקואלופה, שגריר יפן הוא יוקיו נומטה. שגרירות טונגה נמצאת בטוקיו, שגרירת טונגה היא טניה טופו. ב-2009, יפן הפכה למדינה הרביעית שיש לה שגרירות בטונגה (לאחר אוסטרליה, ניו זילנד והרפובליקה העממית של סין). במרץ של אותה השנה, השגריר יאסוו טקסה הפך לשגריר הראשון של יפן בטונגה. בנוסף לכך, הוא גם הפך לשגריר הראשון של יפן בכל מדינות פולינזיה. השגרירות נפתחה כדי להרחיב את הפיתוח היפני באוקיאניה. במאי 2009, ראש הממשלה של טונגה, פלטי סוולה, ביקר ביפן ודן עם אקיהיטו, קיסר יפן בנושא סיוע. טאופאאהאו טופוו הרביעי, מלך טונגה בין השנים 1965–2006, ביקר ביפן שבע פעמים. ב-2013, הייצוא של טונגה ליפן (שכלל בעיקר דלעות וטונה) היה שווה 146 מיליון ין יפני, בעוד שהיבוא שלה (בעיקר מכונות) היה שווה 460 מיליון ין יפני. יפן היא שוק הייצוא הגדול ביותר של טונגה. מדיה וקבצים בנושא יחסי טונגה–יפן בוויקישיתוף שגרירות טונגה בטוקיו באתר embassypages.com Japan's new Ambassador to Tonga באתר matangitonga.to "Japan-Tonga Relations" "King attends reception for new Japanese Embassy", Matangi Tonga,‏ 30 במאי 2009 "First resident Japanese Ambassador in Tonga", Matangi Tonga,‏20 במרץ 2009 "Pacific Leaders call on Japan for leadership in Water and Sanitation", Matangi Tonga,‏21 במאי 2009 "Emperor Akihito welcomes Pacific Islands leaders", Matangi Tonga,‏22 במאי 2009
מועצת השורא

מועצת השורא (בערבית: مجلس الشورى, בתעתיק מדויק: מג'לס אלשורא) היא מוסד מסורתי באסלאם שפעל בח'ליפות ותפקידו לייעץ להנהגה הפוליטית על פי עקרונות השורא (אנ'), בדומה למועצה מייעצת שבסמכותה רק לייעץ (ובניגוד לגופי קבלת החלטות כגון דירקטוריון). כיום קיימים בעולם המוסלמי גופים רבים העושים שימוש בשם זה. האם התכוונתם ל... מועצת השורא של מצרים – הבית העליון בפרלמנט המצרי. מועצת השורא (ערב הסעודית) (אנ') – גוף מחוקק במעמד מייעץ. בסמכותו רק להציע חוקים וההחלטה אם לאשר את החוק נתונה בידיו של מלך סעודיה מועצת השורא (בחריין) (אנ') – הבית העליון בפרלמנט של בחריין מועצת השורא האסלאמית – הפרלמנט של איראן מועצת השורא של חזבאללה – בחזבאללה קיימים שני גופים בשם זה, גוף רוחני וגוף מבצעי מועצת השורא (המדינה האסלאמית) – המועצה המייעצת של המדינה האסלאמית בעיראק ובלבנט, תפקידה בעיקר בתחום הדתי מועצת השורא (פקיסטן) – הפרלמנט של פקיסטן מועצת השורא (קטר) (אנ') – האספה המייעצת של קטר מועצת השורא (עומאן) (אנ') – הבית התחתון של עומאן מועצת השורא (ברוניי) (אנ') – המועצה המחוקקת של ברוניי מועצת השורא (חמאס) (אנ') – המועצה המייעצת של ארגון חמאס (ראו חמאס#מועצת השורא) מועצת השורא של לוחמי הג'יהאד בעיראק – שמו של ארגון המדינה האסלאמית במהלך 2006 מועצת השורא של לוחמי הג'יהאד בסביבות ירושלים – ארגון טרור סלפי המזוהה עם המדינה האסלאמית, הוקם ברצועת עזה ופועל בחצי האי סיני מועצת השורא של הנוער האסלאמי – מיליציה שהוקמה בלוב על ידי מורדים שחזרו מלחימה במלחמת האזרחים בסוריה. ממיליציה זו נוסד סניף המדינה האסלאמית בלוב מועצת השורא (רע"מ) – הגוף הרוחני של מפלגת רע"מ המועצה הלאומית המייעצת (ירדן)
שורא

האם התכוונתם ל... שורא (אסלאם) (אנ') – התייעצות, עקרון באסלאם הנוגע לקבלת החלטות מועצת השורא – מוסד מסורתי באסלאם וכן שם של מספר גופי הנהלה ושלטון בעולם המוסלמי, שתפקידם הוא לייעץ להנהגה הפוליטית על פי עקרונות השורא סורת אל-שורא (אנ') – סורה 42 בקוראן, סורת המועצה חומה – בארמית "שורא" או בלשון המקרא "שור" מועצה (פירושונים) שור (פירושונים)
יחסי ישראל–מאלי

יחסי ישראל–מאלי הם יחסי החוץ שבין ישראל לבין מאלי. היחסים בין המדינות ידעו עליות ומורדות. נכון להיום לא מתקיימים יחסים דיפלומטיים בין ישראל למאלי. עם פירוק הפדרציה של מאלי מספר חודשים לאחר הקמתה, קיבלה מאלי עצמאות. מנהיגה הראשון, מודיבו קייטה, ראה בקשר עם ישראל חיוני והתקיימו יחסים מלאים בין המדינות, כאשר ב-27 בספטמבר 1960 הודיע ישראל כי היא מכירה במאלי כמדינה. עם השנים הלך היחס של קייטה לישראל והדרדר, בין היתר במסגרת התרחקות מצרפת, אשר ישראל הייתה בת ברית קרובה שלה, והתקרבות לנאצר, נשיא מצרים ואויבה של ישראל בתקופה זו. ב-1967 עזב שגריר את מעונו ולא הוסכם על ידי קייטה שיבוא מישהו במקומו. לאחר שהודח על ידי מוסא טראורה בשנת 1968 שופרו היחסים ואף מאיר שמיר מונה לשגריר הישראלי החדש במדינה. אך בשנת 1973 הודיעה מאלי על ניתוק הקשרים עם ישראל בעקבות מלחמת יום הכיפורים. ב-4 ביוני 2017, בעת השתתפות ראש ממשלת ישראל בנימין נתניהו בפורום הקהילה הכלכלית של מדינות מערב אפריקה, נפגש איברהים בובאכר קייטה נשיא מאלי עם נתניהו. במסגרת הפגישה הסכימו המדינות על חימום היחסים. בינואר 2019 דווח בישראל על מגעים לחידוש היחסים עם מאלי. משה יגר, ראשיתו של שירות החוץ 1948–1967, הוצאת כרמל, 2021, עמ' 246–248. "ישראל הכירה אתמול ברפובליקות סנגל ומאלי", למרחב, 29 בספטמבר 1960 מספר 666, מאלי נגד הג'יהאד האיסלאמי -החלק הראשון -האימפריה האבודה, באתר המולטי יקום של אלי אשד, ‏2013-02-25 נשיא מאלי: אינשאללה, נחדש היחסים עם ישראל, באתר ישראל היום לראשונה: ישראל ומאלי יקדמו יחסים דיפלומטיים, באתר www.20il.co.il (ארכיון) נעה לנדאו, ישראל מקיימת מגעים לחידוש הקשרים עם מאלי, באתר הארץ, 21 בינואר 2019
יחסי אינדונזיה–שוודיה

יחסי אינדונזיה–שוודיה הם יחסי החוץ בין אינדונזיה לבין שוודיה. בשנים האחרונות שני העמים הראו נכונות לשיפור היחסים הדו-צדדיים, בין היתר בביקורים הדדיים. לאינדונזיה יש שגרירות בסטוקהולם המשויכת גם ללטביה, בעוד שלשוודיה יש שגרירות בג'קרטה המשויכת גם למזרח טימור. שתי המדינות חתמו על מזכר הבנות כדי לחזק שיתוף פעולה דו-צדדי בנושאי פיתוח עירוני בר-קיימא, מדע, חדשנות, מחקר, בריאות וסביבה. אינדונזיה מעוניינת ללמוד יותר מניסיון שוודיה בתחום השמירה על הסביבה, בין היתר באמצעות פיתוח מקורות אנרגיה מתחדשים. שוודיה היא אחת משותפות הסחר החשובות של אינדונזיה באירופה, והסחר הבילטרלי עם אינדונזיה הוא הגבוה ביותר בין מדינות סקנדינביה. היקף הסחר בין אינדונזיה לשוודיה הגיעה ל-1.05 מיליארד דולר ב-2011 וגדל ל-1.46 מיליארד דולר בשנת 2012. בשנת 2011 ההשקעות השוודיות באינדונזיה עמדו סביב $916,000 ב-9 פרויקטים. ב-2012 הנתונים עלו ל-5.2 מיליון דולר ב-11 פרויקטים. מדיה וקבצים בנושא יחסי אינדונזיה–שוודיה בוויקישיתוף השגרירות של הרפובליקה של אינדונזיה בסטוקהולם, שוודיה שגרירות שוודיה בג'קרטה, אינדונזיה Santo Darmosumarto (31 במאי 2013). "Beyond ABBA and IKEA: Indonesia-Sweden relations". The Jakarta Post. נבדק ב-19 ביוני 2013. {{cite web}}: (עזרה) "President Yudhoyono to meet with Prime Minister Reinfeldt and the King of Sweden Carl XVI Gustaf". Embassy of Sweden, Jakarta. 28 במאי 2013. אורכב מ-המקור ב-2016-03-04. נבדק ב-19 ביוני 2013. {{cite web}}: (עזרה) Heru (29 במאי 2013). "Number of Swedish companies in Indonesia up 50 pct". Antara News. נבדק ב-20 ביוני 2013. {{cite web}}: (עזרה)
בת-שבע מטפסת

בת-שבע מטפסת (שם מדעי: Hoya Carnosa), הקרויה גם צמח השעווה או צמח החרסינה, היא מטפס אֵפִּיפִיט קטן או ליתופיט (צמח הגדל בסביבה של סלעים) ממשפחת ההרדופיים. בעבר מין סוג שויך למשפחת האסקלפיים אשר בוטלה ואוחדה עם משפחת ההרדופיים. מוצא הצמח הוא דרום-מרכז סין, דרום-מזרח סין, היינאן, יפן, לאוס, ננסי-שוטו וטייוואן. שם הסוג Hoya, נקרא על שם תומאס הוי (Thomas Hoy (אנ')), מגדל אנגלי שחי בסוף המאה ה-18. הצמח פופולרי לגידול בבית משום המראה השעווני של הפרחים וריחם הנעים. בת-שבע מטפסת היא צמח מטפס ונכרך או משתרג באמצעות שורשיו. מערכת השורשים קטנה. הענפים גמישים ונכרכים ומכילים מיץ חלבי. העלים נגדיים, עבים, דמויי ביצה או מוארכים, מחודדים בקודקודם, מבריקים וכהים. אורכם 5 עד 10 ס"מ ורוחבם 3 עד 5 ס"מ, בשונה מבת שבע יפה (.hoya bella Hook) שאורך עליה 2 עד 2.5 ס"מ ורוחבם 2 עד 3 ס"מ. הפטוטרות קצרות, הלוואים חסרים. התפרחות חיקיות, כלומר, הפרחים ערוכים בקבוצות היוצאות מחיקי העלים, והם ריחניים, לבנים ובמרכזם כתם ורוד; קטרם 10 עד 10 מ"מ. הפרחים והתפרחת דומים לאלה של בת שבע יפה, אך גדולים מעט. הפרחים דו-מיניים, בעלי שחלה עילית ומאחי כותרת. הפרח דומה לכוכב ובמרכזו ישנה כותרת ריחנית דו-גונית. הגביע בעל 5 אונות. כותרת הפרח מאוחת עלים, גלגלית, בשרנית, ומחולקת ל-5 אונות מפושקות או מופשלות לאחור. הכותרת מצופה דונג וצבעה לבן אחיד. בפנים הכותרת ישנה כותרת משנית המכונה עטרה. העטרה בעלת 5 קשקשים בשרניים הקבועים על צינור הכותרת ומפושקים בדמות כוכב. זירי האבקנים, שמספרם 5, מאוחים לצינור קצר וקבועים בסמוך לבסיס הכותרת. המאבקים מכונסים מעל הצלקת והדוקים אליה, והם מסתיימים ביותרות קרומיות. המצעית מחוסרת דיסקוס. השחלה עילית ובעלת שני עלי השחלה מפורדים, שכל אחד מהם בעל מגורה אחת וביציות רבות. עמוד השחלה מאוחה ומסתיים בצלקת דמוית לוחית. הפרי מורכב משתי מפוחיות רב-זרעיות מחודדות וקירחות. הזרעים בעלי ציצית שערות. הפרח מפריש טיפות צוף שכמותן תלויה בטמפרטורה, הצוף מושך חרקים וצופיות. בת-שבע מטפסת אוהבת לחות ורגישה לקור ולעודף מים. היא עשיה להגיע לגובה של 8–10 מטר הטמפרטורה האידיאלית עבורה היא 16–19 מעלות בלילה וכ-22 מעלות ביום. הצמח מתרבה בקיץ על ידי ייחורים הכוללים זוג עלים, מפרק וקטע ענף לידם. פריחת הצמח היא פריחה מיוחדת, לפני הפריחה שבה נפתחים העלים נראה כמו כתם שעווה בצבע בורדו, שהולך מתבהר וגדל, לאחר מכן הוא נפתח למשטח מעוגל המכיל מספר ניצנים שהולכים ונפתחים לכ־20 כוכבים שעירים בקטיפה ורודים קטנים, שלכל אחד מהם כוכב קטן נוסף במרכזו, עם מרכז צהוב. בת-שבי היא צמח חצי צל וצל מלא, עמיד בקרה, בשרב ובגיר; רגיש למליחות. הוא מתאים לגידול בעמק בשפלה בבקעה ובנגב על קרקע קלה ומנוקזת. הריבוי באמצעות ייחורים בחורף ובאביב. בת-שבע הוא צמח מטפס אשר כשמתחילים להשריש אותו מענף צעיר הוא מוציא מקום לפרח ופורח. לאחר מכן בכל שנה הוא פורח באותו מקום לפחות פעם בשנה. מדיה וקבצים בנושא בת-שבע מטפסת בוויקישיתוף בת-שבע מטפסת, באתר ITIS (באנגלית) בת-שבע מטפסת, באתר NCBI (באנגלית) בת-שבע מטפסת, באתר האנציקלופדיה של החיים (באנגלית) בת-שבע מטפסת, באתר Tropicos (באנגלית) בת-שבע מטפסת, באתר GBIF (באנגלית) בת-שבע מטפסת, באתר The Plant List (באנגלית) בת-שבע מטפסת, באתר IPNI (באנגלית) Hoya carnosa (L.f.) R.Br., POWO plants of the World Online. Published on the Internet Hoya carnosa - Wax Plant - Asclepiadaceae, www.plantoftheweek.org (ארכיון) א. פאהן, ד. הלר, מ. אבישי, מגדיר לצמחי התרבות בישראל, תל אביב: הוצאת הקיבוץ המאוחד, 1998, עמ' 344-348
כבידה עצמית

כבידה עצמית הוא הכוח הכבידתי המופעל על גוף, שמונע ממנו להתפרק ושומר עליו כגוף שלם. בכל גוף בטבע הנמצא בשיווי משקל יציב קיים איזון בין הכוחות שפועלים עליו, כלומר קיים סכום הכוחות עליו הוא אפס. סוג אחד של כוחות הוא כוחות המשיכה בין החלקיקים שמרכיבים את הגוף, כוחות אלו נקראים כוחות משיכה עצמית. הסכום של כוחות המשיכה העצמית יוצר לחץ פנימה (אל מרכז הגוף), שמנסה לגרום לגוף לקרוס לתוך עצמו. בגופים קטנים כוחות המשיכה העצמית אינם משפיעים על צורת הגוף מכיוון שהם זניחים יחסית לכוחות האחרים הפועלים בין האטומים והמולקולות בחומר. כבידה עצמית יכולה להפוך גוף לספירה בתלות בסוג החומר ממנו עשוי הגוף. האפשרויות לשינוי צורה מתקיימות בגופים העשויים מחומרים שכוח כבידה חלש נדרש כדי לדחוף אותם לצורה כדורית. בגופים העשויים מחומרים צפופים שהופכים לבעלי צורה כדורית ברדיוס קטן יותר, בדרך כלל השינוי בצורת הגוף לספירה נוצר בגופים העשויים מחומרים צפופים. קריסה כבידתית היא תהליך בו גרם שמיים בעל מסה גדולה מתכווץ, תחת השפעת הכבידה של עצמו. בכל גוף יציב, כוחות הכבידה מאוזנים על ידי הלחץ הפנימי של הגוף. הלחץ הפועל בכיוון המנוגד לכבידה, שפועלת לכיוון מרכז המסה של הגוף. כך נוצר מצב של שיווי משקל, שבו הכוחות השואפים לכווץ את הגוף שווים בגודלם ומנוגדים בכיוונים לכוחות הפנימיים. כאשר כוחות הכבידה הפועלים אל תוך מרכז הגוף גדולים מסך הכוחות הפנימיים הפועלים החוצה מהגוף, הגוף אינו בשיווי משקל והוא ילך ויתכווץ עד להשגת שיווי משקל. מכיוון שכוח הכבידה הוא הכוח החלש מבין כוחות היסוד, קריסה כבידתית יכולה להתרחש אך ורק בגופים מאוד מסיבים. בשלביו האחרונים של כוכב מסיבי, קריסה כבידתית יכולה להפוך את הכוכב לחור שחור. בשער ברשת wikipedia cosmos stellar structure space answer כבידה קריסה כבידתית חור שחור כוכבים מסיביים- ענק (כוכב)
פוקס טרייר

פוקס טֵרִייר (Fox Terrier) הוא גזע של כלב הבית. קיימים שני סוגים של פוקס טריירים: פוקס טרייר חלק שיער ופוקס טרייר מסומר שיער ששונים רק בפרווה. הפוקס טרייר משמש לציד שועלים. הוא מסוגל להיכנס לתוך מחילות ועל אף גודלו הקטן הוא חזק מספיק כדי להרוג שועל. הפוקס טרייר משמש גם להברחת שועלים מהמחילות, לעיתים תוך עבודה משותפת עם כלבי פוקס האונד. מוצאו של הפוקס טרייר הוא בבריטניה, במאה ה-17. קיימת הסברה כי נעשה שימוש בהכלאות של האונדים קטנים כגון תחש, ביגל ופוקס האונד ביחד עם טריירים מסומרי שיער כדי ליצור את הפוקס טרייר מסומר השיער. כ-20 שנה לאחר הופעת הפוקס טרייר מסומר השיער הופיע הפוקס טרייר חלק השיער. הגזע הוכר על ידי ה-UCI ב-1876. פוקס טרייר הוא ידידותי, אינטליגנטי וקל לאילוף. עם זאת, הוא נחשב לעקשן ודומיננטי, שנוהג לבדוק את הגבולות של הבעלים, פעלתן, ועם יצר משחק מפותח. יש לו נטייה לעקוב אחרי גופים בתנועה כמו מכוניות, רוכבי אופניים וחתולים, והוא נהנה לרדוף אחריהם. ללא אילוף מסודר, הוא עלול להיות תוקפן גם כלפי בני משפחה. לאחר אילוף, ואם מאפשרים לו לפרוק את הצורך בפעילות גופנית קבועה, זהו כלב בית ומשפחה אידיאלי, ידידותי ואוהב משחק, שמתאים לסביבה עירונית. הפוקס טרייר כמעט שאינו משיר את פרוותו ולכן הוא נחשב לכלב היפואלרגני, ומתאים גם לאנשים הסובלים מאלרגיה. פוקס טריירים חיים כ-15 שנים בממוצע. בעיות בריאות נפוצות בגזע זה הן, חירשות (בעיקר בכלבים לבנים לחלוטין או כמעט לחלוטין), קטרקט, ונטייה לפריקה של הכתף. מהפוקס טרייר התפתחו מספר גזעים: ג'ק ראסל טרייר טרייר יפני טרייר גרמני טוי טרייר אמריקאי טרייר ברזילאי פוקס טרייר, באתר אנציקלופדיה בריטניקה (באנגלית) פוקס טרייר – אופי ומאפיינים, בתוך אתר LaDog.co.il פוקס טרייר – מאפיינים, אתר cheni.co.il כלבים היפואלרגניים – 20 גזעי כלבים לאנשים עם אלרגיה, המרכז הישראלי לביטוח חיות מחמד, 2022 כלבים היפואלרגניים – 23 סוגי כלבים שלא מסירים שיער, באתר "כלב נבון" wisedog.co.il ערך זה הוא קצרמר בנושא יונקים. אתם מוזמנים לתרום לוויקיפדיה ולהרחיב אותו.
קרל סטף

קרל אלברט סטף (בשוודית: Karl Albert Staaff;‏ 21 בינואר 1860 – 4 באוקטובר 1915) היה פוליטיקאי ועורך דין שוודי. הוא היה יושב ראש מפלגת הקואליציה הליברלית בין השנים 1907 – 1915 ובמהלך תקופה זו כיהן פעמיים כראש ממשלת שוודיה. סטף היה פעיל בתנועה למען זכות בחירה אוניברסלית וכראש הממשלה מטעם המפלגה הליברלית הוא הוביל ניסיון להנהגת זכות בחירה שוויונית לגברים. יורשו כמנהיג המפלגה, נילס אידן הצליח בסופו של דבר לסיים את המהלך ובשנים 1918 – 1919 הנהיג זכות בחירה אוניברסלית, כולל זכות בחירה לנשים (לאחר בקשות רבות מצד האיגוד הלאומי לזכות בחירה לנשים). בגלל התערבותם של השמרנים, ירדה בסופו של דבר מעל הפרק הצעתו של סטף להנהגת בחירות בשיטה הרובנית לטובת הנהגת בחירות בשיטה היחסית. ב-1912 הוארכה חופשת הלידה לנשים לשישה שבועות וב-1913 הונהגה תוכנית לתשלום גמלאות מכספי משלמי המיסים. סטף נקלע לעימות קשה עם הממסד השוודי השמרני, הפרו-מלוכני והאנטי-דמוקרטי והיה לדמות שנואה בעיני מוביליו. מסע השמצה אינטנסיבי נוהל כנגדו, בו הוא צויר כהורס המסורת והחבר השוודית. תושבי סטוקהולם העשירים אף רכשו מאפרות בדמותו. צעדי המדיניות האנטי-צבאיים שלו גרמו למסע גיוס הכספים הנרחב ביותר בהיסטוריה של שוודיה עד לאותה עת. סכום של 12 מיליון קרונות שוודיות נאסף תוך כמה חודשים בשנת 1912 לבנייתה של ספינת הקרב HSwMS Sverige. סטף נאלץ להיכנע ולמורת רוחו הוזמנה הספינה. ב-1914 התפטר סטף מהממשלה לאות מחאה, לאחר שהשמרנים ארגנו הפגנת חקלאים בחצר הארמון המלכותי בסטוקהולם, שם המלך גוסטב החמישי, שעל פי החוק היה אמור להתרחק מפוליטיקה, גינה את מדיניות ההגנה של סטף. חברי המפלגה הליברלית בני זמנו ראו את סטף כראשון מבין מנהיגי שוודיה הליברלים במאה ה-20, שאחריו באו פרלמנטרים כמו נילס אידן, קרל גוסטב אקמן, חתן פרס נובל לכלכלה, ברטיל אולין, גונר הלן, פר אולמארק ובנגט וסטרברג. מדיה וקבצים בנושא קרל סטף בוויקישיתוף Karl A Staaff - Svenskt Biografiskt Lexikon - Riksarkivet (בשוודית) קרל סטף, באתר "Find a Grave" (באנגלית)
יחסי אזרבייג'ן–שוודיה

יחסי אזרבייג'ן–שוודיה הם היחסים הדיפלומטיים שבין אזרבייג'ן לבין שוודיה. לאזרבייג'ן יש שגרירות בסטוקהולם, ולשוודיה יש שגרירות בבאקו. שגרירות שוודיה נפתחה במרץ 2014. עד פתיחתה, הייתה לשוודיה קונסוליית כבוד בבאקו, אשר נסגרה עם פתיחת השגרירות. היחסים בין המדינות מושפעים בין היתר מכך שאזרים רבים חיים בשוודיה. ע"פ הלשכה המרכזית לסטטיסטיקה של שוודיה, נכון ל-2016 חיים בשוודיה 3,132 אזרים. Diplomatlistan, ‏2014-01-17 "Utrikes födda i riket efter födelseland, ålder och kön. År 2000 - 2016-Statistikdatabasen". Statistikdatabasen. נבדק ב-2017-06-05.
איליה ורדץ

איליה ורדץ (ברומנית: Ilie Verdeț; ‏10 במאי 1925 - 20 במרץ 2001) היה פוליטיקאי בכיר ברומניה הקומוניסטית שמילא תפקידי שרים והיה אפילו ראש ממשלת רומניה. אחרי המהפכה הרומנית (1989) ייסד את המפלגה הסוציאליסטית של העבודה, שנחשבה ממשיכה של המפלגה הקומוניסטית הרומנית. ורדץ נולד במשפחת כורים באזור בקאו. בגיל 12 נאלץ לעזוב את בית הספר להתגייס לעזור בפרנסת המשפחה, כי אביו חלה. הוא עבד כנער במכרה והתקדם בהדרגה בכל הדרגות של עבודת המכרה. ב-1945 הצטרף למפלגה הקומוניסטית הרומנית וב-1948, עם עליית הקומוניסטים לשלטון, התמנה למנהל המכרה. ורדץ היה פעיל מאוד במפלגה ובאיגודים המקצועים. ורדץ התקדם בהדרגה גם בהיררכיה המפלגתית, ב-1955 היה לחבר ממלא מקום בוועד הפועל של המפלגה וב-1960 כבר היה חבר מלא. במרץ 1965 נבחר להיות מזכיר הוועד המרכזי של המפלגה וביולי היה לסגן ראש ממשלת רומניה. ב-1967 קודם להיות סגן ראשון לראש הממשלה. ב-1977, בשליחותו של ניקולאה צ'אושסקו, ניסה ללא הצלחה להרגיע את שביתת הכורים בעמק הז'יו (1977). במרץ 1979 התמנה לתפקיד ראש ממשלת רומניה. ב-1982, לאחר מספר חילוקי דעות עם צ'אושסקו, התפטר מתפקידו ועבר להיות סגן נשיא מועצת המדינה. ב-1982 שב לתפקיד מזכיר הוועד המרכזי של המפלגה וב-1985 התמנה לתפקיד שר המכרות, תפקיד שהחזיק בו עד 1986. ב=22 בדצמבר 1989, בעת המהפכה הרומנית, לאחר הימלטות בני הזוג צ'אושסקו במסוק, הכריז ורדץ על התפטרות הממשלה והרכבת ממשלה חלופית בראשותו. זה החזיק מעמד רק עשרים דקות, כי ההמון התנגד לממשלה מורכבת מקומוניסטים. ב-16 בנובמבר 1990 הקים ורדץ מפלגה בשם "המפלגה הסוציאליסטית של העבודה" שתכנן לשמר את הערכים הסוציאליסטיים. המפלגה השתתפה בבחירות של 1992 וקיבלה כשלושה אחוזים מהקולות. בבחירות 1996 המפלגה ירדה לשני אחוזים ואיבדה את הייצוג בפרלמנט הרומני. ורדץ פרש ממפלגתו ביוני 2000 וב-2001 מת מאוטם שריר הלב. ב-1947 נשא לאישה את רגינה גראומן ולזוג נולדו שתי בנות. מדיה וקבצים בנושא איליה ורדץ בוויקישיתוף
אנה ראסל

אנה וורזלי ראסל (באנגלית: Anna Worsley Russel; נובמבר 1807 – 11 בנובמבר 1876) הייתה בוטנאית בריטית. היא תוארה כ"ייתכן והאישה הכשרונית והבולטת בזמנה בתחום בוטנאות השטח". אנה נולדה בנובמבר 1807 בבריסטול, אחת מלפחות שבעת ילדיו של פיליפ ג'ון וורזלי, שעבד בבית זיקוק לסוכר. משפחתה הייתה אוניטריאנית, ומספר מבני משפחתה גילו עניין במדעים, וגם את אנה עודדו ללמוד את ידיעת הטבע. בהתחלה היא למדה אנטומולוגיה (חקר חרקים), אבל אחר כך העדיפה ללמוד על צמחים. גיסה, תומאס באטלר, שהיה מאוחר יותר לכומר של קהילה בקרבת נוטינגהאם ואביו של הסופר סמואל באטלר, גם התעניין בבוטניקה, וייתכן שהוא זה שהשפיע על אנה להמשיך את לימודיה בתחום. ב-1835, יצא הכרך הראשון של New Botanist's Guide (המדריך החדש לבוטנאי) מאת ה. ק. וטסון, שכלל תרומות משמעותיות של וורזלי, בעיקר רשימה של צמחים פורחים מאזור בריסטול. הספר עורר תשומת לב לעבודתה, ובשנת 1839 היא פרסמה את הספרון, Catalogue of Plants, found in the Neighbourhood of Newbury (קטלוג של צמחים, שנתגלו באזור ניוברי) אשר תיעד לראשונה יותר מ-60 מיני צמחים ממחוז ברקשייר. במהרה, היא הצטרפה לחברה הבוטנאית של לונדון, והייתה פעילה שם בחילופי דוגמיות. היא גם הרחיבה את תחומי עבודתה לטחבי עלים ופטריות. וורזלי נישאה לפרדריק ראסל בשנת 1844. גם הוא היה אוניטרי ובוטנאי; השניים היו מיודדים במשך מספר שנים, וראסל היה מלווה את וורזלי במסעות איסוף הדגימות שלה. בהתחלה הם חיו בבריסלינגטון, קרוב לבריסטול, וב-1856 הם עברו לקנילוורת שבווריקשייר. היא חקרה את הפטריות המקומיות, ופרסמה מאמר בכתב העת Journal of Botany על המינים הנדירים של המחוז, וגם ציירה יותר מ-730 איורי צמחים. אנה ראסל נפטרה בקנילוורת ב-11 בנובמבר 1876. בעלה נפטר לפניה, ולא היו לזוג ילדים. היא השאירה את ציוריה למוזיאון הטבע הבריטי, שם הם נמצאים עד היום, ואת אוסף הצמחים וביצי הציפורים שלה הורישה למכון בירמינגהאם ומידלנד. Desmond, Ray, ed. (1994). Dictionary Of British And Irish Botantists And Horticulturalists Including plant collectors, flower painters and garden designers (2, revised ed.). CRC Press. p. 599. ISBN 9780850668438. Creese, Mary R.S (2000). Ladies in the Laboratory? American and British Women in Science, 1800-1900: A Survey of Their Contributions to Research. Scarecrow Press. pp. 31–32. ISBN 9780585276847. D. E. Allen. "Russell [née Worsley], Anna (1807–1876), botanist". Oxford Dictionary of National Biography (online ed.). Oxford University Press. doi:10.1093/ref:odnb/56451 Ogilvie, Marilyn; Harvey, Joy (2003). The Biographical Dictionary of Women in Science: Pioneering Lives From Ancient Times to the Mid-20th Century. Routledge. p. 1136. ISBN 9781135963439.
קרל בלינד

קרל בלינד (בגרמנית: Karl Blind; ‏4 בספטמבר 1826, מנהיים - 31 במאי 1907, לונדון) היה מהפכן גרמני וסופר שיצירותיו עסקו בפוליטיקה, היסטוריה, מיתולוגיה וספרות גרמנית. קרל בלינד נולד במנהיים, אז חלק של הדוכסות הגדולה של באדן. הוא למד באוניברסיטת היידלברג, סולק ממנה ונעצר בעקבות האשמות בפעילות מהפכנית. בשנת 1848 הוא לקח חלק פעיל באירועי המהפכה הבאדית. לאחר דיכוי המהפכה הוא נעצר ונשפט ל-8 שנות מאסר. לאחר שמונה חודשים הוא שוחרר ועבר לפריז. בהמשך הוא גורש מצרפת והחל משנת 1852 התגורר בלונדון. בהיותו בלונדון היה בקשר עם פעילים מהפכנים שונים. בשנת 1867 הוא קיבל חנינה מממשל הדוכסות. בלינד התחתן בשנת 1849 לאלמנה שכבר היו לה ילדים. בנה פרדיננד ניסה להיתנקש באוטו פון ביסמרק והתאבד בכלא. בתה מתילדה בלינד הייתה למשוררת מצליחה. מדיה וקבצים בנושא קרל בלינד בוויקישיתוף בלינד, קרל, ערכו באנציקלופדיה אמריקנה ערך זה הוא קצרמר בנושא גרמנים. אתם מוזמנים לתרום לוויקיפדיה ולהרחיב אותו.
יחסי בולגריה–שוודיה

יחסי בולגריה–שוודיה הם יחסי החוץ שבין בולגריה לבין שוודיה. היחסים בין המדינות מתוארים כ"מצוינים". לבולגריה יש שגרירות בסטוקהולם מאז 1905, וכן קונסוליה בגטבורג, ולשוודיה יש קונסוליות כבוד בסופיה ובוארנה. בנוסף, קיימת לשכת מסחר שוודית-בולגרית המבוססת בסופיה. המדינות כוננו את יחסיהן באופן רשמי ב-1909. הייצוא של שוודיה לבולגריה עמד בשנת 2009 על כ-802 מיליון קרונות שוודיות, בעוד הייבוא עמד על 758 מיליון קרונות. ההשקעה הישירה של שוודיה במדינה מוערכת בכ-15 מיליון אירו, נכון ל-2010. כ-50,000 שוודים ביקרו בבולגריה בשנת 2010. שתי המדינות חברות באיחוד האירופי, במועצה האירופית, וב-OSCE. עד 2011 הייתה לשוודיה שגרירות בסופיה, אשר הוחלפה בקונסוליית כבוד באותה שנה, במעמד שר החוץ השוודי. לשוודיה שגרירה לבולגריה, הנמצאת בסטוקהולם ומבקרת בבולגריה תדיר. על פי הלשכה המרכזית לסטטיסטיקה של שוודיה, בשנת 2000 חיו בשוודיה 3,508 בולגרים, כאשר המספר עולה בהתמדה, וב-2016 חיו כבר 9,105 בולגרים במדינה. בסביבות 20 בדצמבר 1989 כ-100 פליטים ביום הגיעו לשוודיה, בזרם הפליטים הגדול ביותר מאז מלחמת העולם השנייה, והמצב תואר כ"קריטי". כמעט כל פליטים אלו היו טורקים-בולגרים, אשר הגיעו דרך פולין ומזרח-גרמניה. הפליטים הגיעו באונייה "וינסטון צ'רציל" למאלמה, וטענו כי הופללו בבולגריה, אך נשלחו באוטובוסים לעיירה טרלבורג שבמחוז סקונה, משם הוחזרו באוניות. זאת, עקב חוקים חדשים בשוודיה אשר קבעו כללים נוקשים יותר לקבלת פליטים. מדיה וקבצים בנושא יחסי בולגריה–שוודיה בוויקישיתוף שגרירות בולגריה בסטוקהולם המשימה הדיפלומטית של שוודיה לבולגריה יחסי בולגריה שוודיה, באתר ממשלת שוודיה (בשוודית) Министерство на външните работи, Министерство на външните работи (בבולגרית) Sweden Abroad | SwedenAbroad, www.swedenabroad.com (באנגלית) (ארכיון) Bulgaria | SwedenAbroad, www.swedenabroad.com (באנגלית) (ארכיון) "Utrikes födda i riket efter födelseland, ålder och kön. År 2000 - 2016-Statistikdatabasen". Statistikdatabasen. נבדק ב-2017-06-05. מספר הבולגרים בשוודיה ראו Horisont (årsbok) (בשוודית)